ORDE do 26 de marzo de 2026 pola que se regulan as categorías e os elementos de material escolar adquiridos e os límites aplicables para os efectos da dedución fiscal no imposto sobre a renda das persoas físicas no ámbito da Comunidade Autónoma de Galicia.
Consellería de Facenda e Administración Pública — I. Disposicións xerais — 27/03/2026

A Comunidade Autónoma de Galicia, no exercicio das competencias normativas en materia de tributos cedidos, vén establecendo deducións específicas a través da Lei de medidas fiscais e administrativas de Galicia, co obxectivo de apoiar as familias e favorecer a igualdade de oportunidades no acceso á educación obrigatoria.
Con esa finalidade, axudar ás familias galegas no gasto derivado da escolarización dos descendentes matriculados en centros docentes sostidos con fondos públicos, o artigo 2.Cinco da Lei 5/2025, do 23 de decembro, de medidas fiscais e administrativas, engade un novo punto, o vinte e cinco, ao artigo 5 do texto refundido das disposicións legais da Comunidade Autónoma de Galicia en materia de tributos cedidos polo Estado, aprobado polo Decreto lexislativo 1/2011, do 28 de xullo, relativo á dedución pola adquisición de libros de texto e material escolar, dedución que se aplica a todas aquelas familias galegas que non sexan beneficiarias da participación no fondo solidario de libros de texto e/ou da percepción de axudas públicas para a adquisición de libros de texto e material escolar e que teñan unha renda per cápita igual ou inferior a 30.000,00 €.
Esta dedución toma como base o gasto realizado na adquisición de libros de texto e na adquisición de material escolar e establece un límite conxunto de 105 €. Polo tanto, esta dedución ten dous compoñentes e a lei establece que, mediante orde, a persoa titular da consellaría competente en materia de facenda concretará as categorías ou os elementos e os límites dun deses compoñentes, o material escolar, para a aplicación da dedución.
No uso da habilitación prevista e co fin de dotar de seguridade xurídica tanto os contribuíntes como a propia Administración tributaria, resulta necesario delimitar con precisión que bens se consideran material escolar e cales son os límites aplicables a eles para os efectos da dedución fiscal.
Esta orde está composta de catro artigos, dunha disposición adicional única e dunha disposición derradeira única.
Esta norma responde aos principios de boa regulación previstos na normativa vixente. Así, a orde atende aos principios de eficacia, xerarquía, descentralización, desconcentración e coordinación que, de conformidade co disposto no artigo 103.1 da Constitución española, deben presidir a actuación administrativa, e adecúase aos principios de necesidade, eficacia, proporcionalidade, seguridade xurídica, transparencia e eficiencia que establece o artigo 129 da Lei 39/2015, do 1 de outubro, do procedemento administrativo común das administracións públicas, e aos principios de simplicidade e accesibilidade recollidos tamén no artigo 37 da Lei 14/2013, do 26 de decembro, de racionalización do sector público autonómico.
Deste xeito, en aplicación dos principios de necesidade e eficacia, a norma persegue un interese xeral por canto desenvolve o establecido no punto vinte e cinco do artigo 5 do texto refundido das disposicións legais da Comunidade Autónoma de Galicia en materia de tributos cedidos polo Estado. En cumprimento, ademais, dos principios de accesibilidade, de transparencia e de proporcionalidade, identifícanse claramente os obxectivos perseguidos coa norma e esta é o instrumento previsto para tal efecto no devandito artigo. En aplicación do principio de eficiencia, a norma racionaliza a xestión dos recursos públicos e, en virtude dos principios de simplicidade e de seguridade xurídica, a norma garda coherencia co resto do ordenamento xurídico, pois recolle as modificacións necesarias, é a canle adecuada para facelo e xera un marco normativo estable, predicible, integrado, claro e certo, co obxectivo de que sexan fáciles o seu coñecemento e a súa comprensión.
O texto da orde foi sometido ao trámite de información pública no Portal de transparencia e goberno aberto. Así mesmo, conta con todos os informes preceptivos, incluídos o informe de sustentabilidade económico-financeira emitido pola Dirección Xeral de Orzamentos e Financiamento Autonómico, o informe da Dirección Xeral de Promoción da Igualdade e o informe da Asesoría Xurídica.
Por todo isto, conforme o exposto, de acordo co establecido no artigo 37.2 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e en virtude da habilitación establecida no artigo 5.Vinte e cinco do texto refundido das disposicións legais da Comunidade Autónoma de Galicia en materia de tributos cedidos polo Estado, de acordo co ditame do Consello Consultivo de Galicia,
Artigo 1. Obxecto
Esta orde ten por obxecto concretar as categorías e os elementos do concepto de material escolar e establecer os criterios e límites para a súa aplicación na dedución fiscal pola adquisición do dito material no ámbito da Comunidade Autónoma de Galicia, de conformidade co previsto no artigo 5.Vinte e cinco do texto refundido das disposicións legais da Comunidade Autónoma de Galicia en materia de tributos cedidos polo Estado, aprobado polo Decreto lexislativo 1/2011, do 28 de xullo.
Artigo 2. Definición de material escolar
1. Enténdese por material escolar o conxunto de bens funxibles, instrumentos e recursos didácticos necesarios para o seguimento das ensinanzas nos niveis de educación primaria, secundaria obrigatoria e educación especial impartidos en centros docentes sostidos con fondos públicos.
2. Inclúense nese concepto:
– Cadernos de actividades.
– Cadernos, blocs, carpetas, arquivadores e papel de uso escolar.
– Instrumentos de escritura: bolígrafos, lapis, rotuladores, gomas, afía lapis, regras, compases, escuadras e cartabóns.
– Material de debuxo e manualidades: pinturas, pinceis, plastilina, tesoiras escolares, cola.
– Mochilas e estoxos.
– Libros de lectura establecidos polo centro educativo.
– Dicionarios.
– Calculadoras básicas exixidas polo currículo.
– Material escolar deportivo: roupa e calzado deportivo para a materia de educación física.
Artigo 3. Exclusións
Non terán a consideración de material escolar para os efectos da dedución fiscal:
– Dispositivos electrónicos de uso xeral (ordenadores, tabletas, teléfonos móbiles).
– Uniformes, agás os referidos á roupa deportiva para a materia de educación física.
– Servizos complementarios (comedor, transporte escolar, actividades extraescolares).
– Material de carácter recreativo non vinculado ao currículo.
Artigo 4. Límite do gasto
O límite máximo do gasto total en material escolar por período impositivo será de 300 €. No caso da categoría de material escolar deportivo, ese límite será de 150 €.
Disposición adicional única. Aplicación da dedución no período 2025
O disposto nesta orde aplícase na dedución pola adquisición de libros de texto e material escolar na cota íntegra autonómica do imposto sobre a renda das persoas físicas correspondente ao período impositivo 2025, unicamente sobre os importes correspondentes ás adquisicións recollidas nas facturas emitidas entre o 1 de xullo e o 31 de decembro, ambos os dous incluídos.
Disposición derradeira única. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 26 de marzo de 2026